Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за изпълнение на Конвенцията по касетъчните боеприпаси и Конвенцията за забраната на използването, складирането, производството и трансфера на противопехотни мини и за тяхното унищожаване

(ДВ, бр. 95 от 2015 г.)

Параграф единствен. В чл. 6 се правят следните изменения и допълнения:
1. Досегашният текст става ал. 1.
2. Създава се ал. 2:
„(2) При унищожаване на касетъчни боеприпаси на Въоръжените сили на Република България, коeто се извършва извън територията на Република България, отпадъчните взривни вещества, празни опаковки и метали преминават в собственост на лицето по чл. 8, ал. 1.“

Законът е приет от 44-ото Народно събрание на ……………..…... 2017 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение и допълнение на Закона за изпълнение на Конвенцията по касетъчните боеприпаси и Конвенцията за забраната на използването, складирането, производството и трансфера на противопехотни мини и за тяхното унищожаване

С предлагания проект на Закон за изменение и допълнение на Закона за изпълнение на Конвенцията по касетъчните боеприпаси и Конвенцията за забраната на използването, складирането, производството и трансфера на противопехотни мини и за тяхното унищожаване (ЗИККБПКЗИСПТППМТУ) се цели усъвършенстване на нормативната уредба, регламентираща дейността по разпореждането с отпадъчните продукти (взривни вещества и метали) и опаковките, получени при унищожаването на касетъчните боеприпаси на Въоръжените сили извън територията на Република България.
Конвенцията по касетъчните боеприпаси, наричана по-нататък „Конвенцията”, е ратифицирана със закон, приет от 41-ото Народно събрание на 10 февруари 2011 г. (ДВ, бр. 16 от 2011 г.), и е в сила за Република България от 1 октомври 2011 г.
Съгласно чл. 3, т. 2 от Конвенцията всяка държава - страна по Конвенцията, се задължава да унищожи или да осигури унищожаването на всичките си касетъчни боеприпаси възможно най-скоро, но не по-късно от 
8 години след влизането на Конвенцията в сила за тази държава. За Република България срокът е 1 октомври 2019 г.
Към настоящия момент в ход е нов проект за унищожаване на касетъчните боеприпаси на Българската армия чрез финансиране от американска страна и избор на изпълнител чрез Агенцията за поддръжка на НАТО (NSPA). Възможно е реализирането на проекта за унищожаване на касетъчните боеприпаси да е извън територията на Република България. Нормативно регламентираното изискване за връщане на територията на Република България на празната опаковка и на отпадъчните взривни вещества и метали, получени в резултат на утилизацията, предвид текстове в Закона за държавната собственост (ЗДС) ще затрудни изпълнението на проекта. Във връзка с изложеното следва да бъде отчетено, че:
- взривните вещества няма да бъдат в състоянието на новопроизведени такива, няма да бъдат в щатна опаковка и че при тяхното транспортиране са налице рискове от възникване на инциденти с непредвидими последствия;
- не може да се прогнозира дали държавите, през чиято територия следва да бъдат транспортирани тези остатъчни взривни вещества, ще дадат разрешение за това;
- не може да бъде прогнозиран периодът, за който взривните вещества ще бъдат реализирани след връщането им в Република България, а за този период следва да бъде организирано тяхното съхранение; категорично трябва да се посочи, че Българската армия не разполага със складови райони, в които могат да бъдат създадени подходящи условия за съхранение на посочените взривни вещества – според тяхното състояние и вид, както и според вида на опаковката им; такова съхранение ще бъде опасно;
- опаковката на по-голяма част от касетъчните боеприпаси е от реброви тип (конструкция от дъски и метални шини) с цилиндрична форма; количеството на получените в резултат на утилизацията метали не може да се прогнозира, тъй като зависи от технологията на изпълнителя.
От изложеното дотук може да се направи изводът, че изискването за връщане на територията на Република България на празни опаковки и на отпадъчни продукти от касетъчните боеприпаси на практика може да възпрепятства изпълнението на проекта.
Съгласно чл. 9 от Конвенцията всяка държава - страна по Конвенцията, трябва да предприеме всички подходящи правни, административни и други мерки за изпълнението й.
Във връзка с изложеното е и изменението и допълнението на ЗИККБПКЗИСПТППМТУ, което дава възможност при унищожаването на касетъчните боеприпаси на Въоръжените сили извън територията на Република България фирмата - изпълнител на проекта, да се разпорежда с празната опаковка и с отпадъчните продукти от процеса на унищожаване.

ЗА МИНИСТЪР-ПРЕДСЕДАТЕЛ:

							(Томислав Дончев)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2017 г.	ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2017 г. проект на Закон за изменение и допълнение на Закона за изпълнение на Конвенцията по касетъчните боеприпаси и Конвенцията за забраната на използването, складирането, производството и трансфера на противопехотни мини и за тяхното унищожаване.

Приложения: 
1. Мотиви към проекта на Закон за изменение и допълнение на Закона за изпълнение на Конвенцията по касетъчните боеприпаси и Конвенцията за забраната на използването, складирането, производството и трансфера на противопехотни мини и за тяхното унищожаване.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.

ЗА МИНИСТЪР-ПРЕДСЕДАТЕЛ:

							(Томислав Дончев)